Kažimír, Peter, podpredseda vlády a minister financií SR (2014-11-27):
Ďakujem veľmi pekne za slovo. Trochu sa to dramaticky naklonilo k záveru, táto debata. Teraz myslím nie dramaticky vzhľadom na predrečníka, ktorý, by som povedal, pána kolegu Hlinu, nám odbehol do inej témy. Ja zvyknem hovoriť, a on pochopí ako katolík, že nesníma všetky hriechy sveta. A k tejto téme sa vyjadrím veľmi, veľmi, veľmi rád. Dramaticky z toho, že nám vypadli dvaja celkom významní rečníci, ktorí v tejto veci určite aj mali čo povedať. Ja zareagujem veľmi krátko, ja už nebudem naťahovať túto debatu, lebo v koncentrovanej podobe to tu máme druhý deň. A z pohľadu toho, čo sme zažili teraz pri druhom čítaní, tak jednak chcem verejne prehlásiť, že naozaj od včerajška do dnešných skorých ranných hodín sa pracovalo spolu na jednom z pozmeňovacích návrhoch, ktorý predniesol pán poslanec Mihál. To znamená, rezort zdravotníctva, s nejakým malým príspevkom z rezortu financií máme vzájomne odsúhlasený ten text, ktorý podľa nás vylepšuje, naozaj technicky vylepšuje návrh, návrh novely zákona. Takže ako jeden z predkladateľov podporujem tento jeden pozmeňovací návrh pána poslanca Mihála a myslím si, že to takto má byť proste, bez toho, aby sme hľadeli na to, odkiaľ návrhy prichádzajú. Z pohľadu toho, čo hovoril pán poslanec Beblavý, a tu by som sa chcel trochu pozastaviť. Ja chápem, že pán poslanec Beblavý nás vyťahuje na politické bojisko, lebo toto politické bojisko je, hej, to je úplne legitímna, legitímna snaha. Z pohľadu mňa, ktorý sa snaží, snaží počas výkonu svojej verejnej funkcie a dokonca musí sa viacej k veci stavať technokraticky ako politicky, aj vzhľadom na situáciu, v ktorej sa z hľadiska verejných financií a cieľov, ktoré máme dosiahnuť, vzhľadom na túto situáciu, kde sme, tak musím povedať, že ja musím len sa brániť, tento koncept pred jeho konceptom, z jedného pohľadu. Ja vôbec nerozporujem to, žeby malo sa znížiť minimálne odvodové alebo celkovo daňovo-odvodové zaťaženie pre pracujúcich, kľúčovo pre oblasť ľudí, ktorí sú zamestnaní na trvalý pracovný pomer. To znamená zamestnanecký pomer, lebo všetci dobre vieme, ak väčšina z nás prešla určite aj zamestnaneckým pomerom, a veľmi dobre vieme, že tam niet kde uhnúť. Tam naozaj niet kde uhnúť, pretože najvyššiu daňovú odvodovú povinnosť v tejto krajine nemá ani kapitál, nemá ani živnostník, v tomto sa budeme asi, asi sporiť, ale stále si myslím, že stále to tak je, nemajú právnické osoby, ale majú zamestnanci, ktorí sú v klasickom pracovnom pomere. Z tých 2 mil. 400-tisíc pracujúcich je tu asi 1 mil. 600, ak dobre, neviem, či sú to dobré čísla, pán Muňko to možno bude rozporovať, ale také číslo si ja pamätám, posledné. Čiže je to drvivá masa týchto ľudí. A z pohľadu veci sú to v podstate kľúčoví hráči aj z toho hľadiska financovania systému odvodov, aj v oblasti sociálnych odvodov, aj v oblasti zdravotných odvodov. Čiže títo ľudia naozaj nemajú kde uhnúť. S jednou výnimkou, kam môžu uhnúť, je, sú tie biele a sivé miesta na mape pracovnej, na pracovného trhu na Slovensku, kde, kde ich vedia zamestnávatelia dotlačiť k tomu, že časť dostávajú oficiálne a časť dostávajú keš. To je jeden zo spôsobov. A potom sú oveľa dramatickejšie spôsoby, ako sa tomu vyhnúť, a to sú už, čo som spomínal včera, to sú následky deformácie pracovného trhu, kde, kde na základe takej ilúzie, dojmu krátkeho, veľmi krátkodobého výnosu klasickí zamestnanci boli a niekedy aj nie sú vytláčaní do pozície živnostníkov, ja ich volám falošných živnostníkov, a tí ďalší sofistikovanejší ešte do podôb kapitalistov, vlastníkov, vlastníkov, to až znie, až smiešne, vlastníkov kapitálových obchodných spoločností, lebo spoločnosť s ručením obmedzením je z definície kapitálová obchodná spoločnosť, a v podstate sú to zamestnanci, alebo tak, jak naozaj hovorí Lojzo Hlina, nejaký Ďuro, Mišo, Jožo s kelňou, ale má teda k tomu eseročku, lebo je to zase daňovo-odvodovo nejak najvýhodnejšie. To sú majitelia jednoosobových eseročiek. Takže toto sú, toto sú vlastne cesty, ako sa tomu vyhnúť. Ak hovoríme a, bohužiaľ, doteraz sme len hovorili, a tu vám dám kľudne výčitku, že áno, aj pravica v minulosti hovorila o tom, že treba túto vec znížiť. No ale keď, keď sa pozrieme na, na stále slávnu a prítomnú, z pohľadu histórie daňovú reformu z roku 2004, tak tá mala cieľ fiškálnej neutrality. Tá v tejto oblasti nič neurobila. Z hľadiska základného prerozdelenia... (Reakcie z pléna. Prerušenie vystúpenia predsedajúcim.)